		NACRT PRAVILNIKA

Temeljem članka 15. stavka 2. Zakona o javnoj nabavi („Narodne novine“, broj 120/16, 114/22 i 48/26) i članka 31. Statuta Općine Slivno („Neretvanski glasnik“ broj: 4/09 i „Općinski glasnik“, br: 1/13, 1/18 i 1/21), Općinsko vijeće Općine Slivno, na ___ sjednici održanoj, __________ 2026., donijelo je


PRAVILNIK
O PROVEDBI POSTUPAKA JEDNOSTAVNE NABAVE 


I. OPĆE ODREDBE
Članak 1.

(1) Ovim Pravilnikom uređuju se pravila, uvjeti i postupci jednostavne nabave roba i usluga te provedbu projektnih natječaja procijenjene vrijednosti manje od 50.000,00 eura bez PDV-a, odnosno radova procijenjene vrijednosti manje od 100.000,00 eura bez PDV-a (u daljnjem tekstu: nabava jednostavne vrijednosti) za koje sukladno odredbama Zakona o javnoj nabavi ne postoji obveza provedbe postupaka javne nabave.

(2) U provedbi postupaka nabave robe, radova i usluga naručitelj poštuje osnovna načela javne nabave s ciljem zakonitog, namjenskog i svrhovitog trošenja proračunskih sredstava. Osim ovog Pravilnika, naručitelj je obvezan primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave u smislu posebnih zakona (Zakon o obveznim odnosima, Zakon o prostornom uređenju i gradnji i dr.).

(3) Ovaj Pravilnik primjenjuje se na sve postupke jednostavne nabave koje provodi Naručitelj, neovisno o izvoru financiranja.

(4) Na pitanja koja nisu uređena ovim Pravilnikom odgovarajuće se primjenjuju odredbe Zakona o javnoj nabavi kada je to u skladu s prirodom postupka jednostavne nabave.



II. SPRJEČAVANJE SUKOBA INTERESA

Članak 2.

(1) Naručitelj će poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

(2) Na sprječavanje, prepoznavanje i uklanjanje sukoba interesa primjenjuju se odredbe članaka 75. – 83. Zakona o javnoj nabavi.




III. PROVEDBA POSTUPKA NABAVE JEDNOSTAVNE VRIJEDNOSTI ČIJA JE PROCIJENJENA VRIJEDNOST JEDNAKA ILI MANJA OD 15.000,00 EURA
Članak 3.

(1) [bookmark: 3]Nabava roba, usluga ili radova procijenjene vrijednosti jednake ili manje od 15.000,00 eura može se provesti izdavanjem narudžbenice ili sklapanjem ugovora, u pravilu sa jednim gospodarskim subjektom po vlastitom izboru.
(2) Jedinstveni upravni odjel može ispitati tržište kada je to moguće i svrhovito, i pribaviti jednu ili više informativnih ili obvezujućih ponuda. 
(3) Narudžbenicu potpisuje Pročelnik jedinstvenog upravnog odjela. 
U slučajevima kada se nabavljaju usluge obvezan je pisani ugovor sukladno Zakonu o obveznim odnosima. Ugovor potpisuje općinski načelnik.

Članak 4.
Izuzeća koja su navedena u članku 30. Zakona o javnoj nabavi („Narodne novine“ 120/16, 114/22, 48/26) odnose se na ovaj Pravilnik.


IV. PROVEDBA POSTUPKA NABAVE JEDNOSTAVNE VRIJEDNOSTI ČIJA JE PROCIJENJENA VRIJEDNOST VEĆA OD 15.000,00 EURA, A MANJA OD 50.000,00 EURA ZA ROBU I USLUGE, ODNOSNO 100.000,00 EURA ZA RADOVE

Članak 5.
(1) Postupak jednostavne nabave čija je procijenjena vrijednost veća od 15.000,00 eura naručitelj je obvezan provesti putem modula jednostavne nabave u EOJN RH, slanjem poziva na dostavu ponuda prema najmanje tri (3) gospodarska subjekta i/ili javnom objavom. 

(2) Za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura naručitelj je obvezan provesti postupak jednostavne nabave putem javne objave u modulu jednostavne nabave EOJN RH. 

(3) Iznimno od stavka 2. ovoga članka, naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno stavku 1. ovoga članka:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(3)   Razlozi za primjenu iznimke iz stavka 3. ovoga članka navode se i obrazlažu u objavi u modulu jednostavne nabave EOJN RH.
(4)     Iznimno od stavaka 1. do 3. ovoga članka, pravila, postupke i način provedbe jednostavne nabave u diplomatskim misijama i konzularnim uredima Republike Hrvatske u inozemstvu, do vrijednosnih pragova iz članka 12. stavka 1. točke 2. Zakona o javnoj nabavi, pravilnikom propisuje ministar nadležan za vanjske poslove.


POKRETANJE POSTUPKA
Članak 6.
(1) Nabavu roba i usluga procijenjene vrijednosti veće od 15.000,00 eura, a manje od 50.000,00 eura za nabavu robu i usluga, odnosno manja od 100.000,00 eura za radove započinje  Odlukom o pokretanju postupka.

(2) Načelnik donosi odluku o pokretanju postupka te imenuje ovlaštene predstavnike naručitelja. U pripremi i provedbi postupka nabave jednostavne vrijednosti moraju sudjelovati najmanje tri (3) ovlaštena predstavnika naručitelja od kojih jedan (1) mora imati važeći certifikat iz područja javne nabave.


PREDMET I PROCIJENJENA VRIJEDNOST NABAVE

Članak 7.
(1) Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni.
(2) Opis predmeta nabave ne smije pogodovati određenom gospodarskom subjektu.
(3) Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.
(4) Izračunavanje procijenjene vrijednosti nabave temelji se na ukupnom iznosu bez poreza na dodanu vrijednost (PDV-a) uključujući sve opcije i moguća obnavljanja ugovora.

ANALIZA TRŽIŠTA

Članak 8
(1) Prije pokretanja postupka jednostavne nabave može se provesti analiza tržišta radi
utvrđivanja procijenjene vrijednosti i dostupnosti predmeta nabave.
 (2) Analiza tržišta može uključivati:
- internetske stranice gospodarskih subjekata,
- kataloge i cjenike,
- prethodno provedene postupke,
- registre ugovora,
- informativne ponude,
- druge javno dostupne izvore.

DOSTAVA PONUDA
Članak 9.
(1) Način dostave ponude određuje se u pozivu na dostavu ponuda.
(2) Poziv na dostavu ponuda obvezno sadrži: podatke o Naručitelju (naziv, sjedište, OIB, osoba zadužena za kontakt), evidencijski broj nabave, vrstu postupka, procijenjenu vrijednost nabave, opis, količinu i tehničke specifikacije predmeta nabave (troškovnik), rok za dostavu ponude, mjesto i rok izvršenja i kriterij za odabir.
(3) Poziv na dostavu ponuda može sadržavati i druge podatke koji se odnose na osnove isključenja, uvjete sposobnosti gospodarskog subjekta, jamstva i ostale odredbe (obilazak lokacije, posebni uvjeti izvršenja, odredbe koje se odnose na zajednicu ponuditelja, podugovaratelje i oslanjanje na sposobnost drugih subjekata, navod o primjeni trgovačkih običaja (uzanci), norme osiguranja kvalitete ili upravljanja okolišem i drugo).
(4) Kriteriji za odabir najpovoljnije ponuda koje naručitelj može odabrati u postupku jednostavne nabave su:
· Cijena ponude,
· Cijena ponude i kvaliteta,
· Trošak i kvaliteta
(5) U postupcima jednostavne nabave, poziv za dostavu ponuda šalje se istodobno  gospodarskim subjektima putem Modula jednostavne nabave i/ili javnom objavom.
(6) Ponude se dostavljaju Naručitelju putem elektroničke pošte naznačene u pozivu na dostavu ponuda ili putem Modula jednostavne nabave.
(7) Rok za dostavu ponuda ne smije biti kraći od 5 dana od dana slanja poziva za dostavu ponuda.  U opravdanim slučajevima (iznimna žurnost) može se odrediti i kraći rok ako je isti objektivno dovoljan za dostavu ponuda.
(8) Ponude zaprimljene nakon roka za dostavu ponuda neće se razmatrati.
(9) Komunikacija i svaka druga razmjena informacija između Naručitelja i gospodarskih subjekata obavlja se putem EOJN RH i/ili elektroničkom poštom.
Iznimno, kada primjena elektroničke komunikacije nije moguća, komunikacija se može obaviti sredstvima komunikacije koja nisu elektronička.


OTVARANJE PONUDA
Članak 10.
(1) Otvaranje ponuda nije javno.
(2) Ako se postupak jednostavne nabave provodi putem Modula jednostavne nabave, o otvaranju ponuda sastavlja se zapisnik koji generira EOJN RH.


PREGLED I OCJENA PONUDA

Članak 11.
(1) Ponude zaprimljene u roku za dostavu ponuda pregledavaju se i ocjenjuju na temelju uvjeta i zahtjeva navedenih u pozivu za dostavu ponuda.
(2) Ponude se uspoređuju na temelju cijene ponuda bez poreza na dodanu vrijednost.
(3) O pregledu i ocjeni ponuda sastavlja se zapisnik.
(4) Zapisnik o pregledu i ocjeni ponuda sadrži najmanje analitički prikaz zaprimljenih ponuda sukladno uvjetima i zahtjevima iz poziva za dostavu ponuda i rangiranje valjanih ponuda prema kriteriju za odabir.
(5) Zapisnik potpisuju članovi stručnog povjerenstva iz članka 6. stavka 2. ovog Pravilnika.


ODLUKA O ODABIRU
Članak 12.
(1) Ovlašteni predstavnici naručitelja koji provode postupak nabave daju prijedlog za odabir  ponude gradonačelniku. Naručitelj je obvezan odluku o odabiru ponuditeljima na način određen dokumentacijom o nabavi.
(1) Za odabir ponude je dovoljna jedna (1) pristigla ponuda koja udovoljava svim traženim  uvjetima naručitelja.
(2) Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je zaprimljena ranije.
(3) Nabavu roba i usluga procijenjene vrijednosti veće od 15.000,00 eura, a manje od 50.000,00 eura za nabavu robu i usluga, odnosno manja od 100.000,00 eura za radove provodi se zaključivanjem ugovora sa odabranim gospodarskim subjektom.  


EVIDENCIJA I OBJAVA UGOVORA

Članak 13.
(1) Naručitelj na osnovi rezultata pregleda i ocjene ponuda donosi Odluku o odabiru te sklapa ugovor o nabavi. 
(2) Odluka o odabiru dostavlja se ponuditeljima na način određen dokumentacijom o nabavi.
(3) Obavijest o dodjeli ugovora/narudžbenice i/ili odluka o odabiru sadrži: podatke o javnom naručitelju, predmet nabave, cijenu odabrane ponude, naziv ponuditelja čija je ponuda odabrana, razloge odabira te, u postupcima jednostavne nabave čija je procijenjena vrijednost veća od 15.000,00 eura, uputu o pravu na podnošenje prigovora.
(4) Sa odabranim ponuditeljem će se sklopiti ugovor o nabavi.
(5) U postupcima jednostavne nabave čija je procijenjena vrijednost veća od 15.000,00 eura, ne može se sklopiti ugovor o nabavi, do isteka roka za podnošenje prigovora, osim ako je u postupku nabave zaprimljena samo jedna ponuda koja je ujedno i odabrana. 
(6) Ugovor, okvirni sporazum ili narudžbenica se objavljuju u registru ugovora ili registru okvirnog sporazuma u EOJN RH.


PONIŠTENJE POSTUPKA
[bookmark: 6]
Članak 14.
(1)  Naručitelj će poništiti postupak jednostavne nabave ako:
1. postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije
2. postanu poznate okolnosti zbog kojih bi došlo do sadržajno bitno drugačijeg poziva za dostavu ponuda, da su bile poznate prije
3. nije pristigla nijedna ponuda
4. nema nijednog sposobnog ponuditelja
5. je cijena svih ponuda jednaka ili veća od pragova jednostavne nabave  
6. nakon isključenja ponuditelja ili odbijanja ponuda ne preostane nijedna valjana ponuda
7. je cijena najpovoljnije ponude veća od procijenjene vrijednosti nabave, osim ako javni naručitelj ima ili će imati osigurana sredstva te isto nije u suprotnosti s pravilima iz članka 8. ove odluke 
8. ako je to potrebno radi zaštite javnog interesa.

(2)   Odluka/Obavijest o poništenju postupka jednostavne nabave dostavlja se elektroničkom poštom ili putem Modula jednostavne nabave  gospodarskim subjektima kojima je upućen ili su preuzeli zahtjev za dostavu ponuda ako se postupak poništava prije isteka roka za dostavu ponuda, odnosno gospodarskim subjektima koji su u roku za dostavu ponude predali ponudu ako se postupak poništava nakon otvaranja ponuda.
(3)   Odluka/Obavijest o poništenju postupka jednostavne nabave sadrži: podatke o javnom naručitelju, predmet nabave, procijenjenu vrijednost nabave i obrazloženi razlog poništenja.
(4)   Na odluku/obavijest o poništenju postupka jednostavne nabave nije dopušten prigovor.


V. PRAVNI  LIJEK

Članak 15.
(1) U postupcima jednostavne nabave čija je procijenjena vrijednost veća od 15.000,00 eura, ponuditelj koji je pretrpio ili bi mogao pretrpjeti štetu od navodnog kršenja subjektivnih prava, ima pravo izjaviti prigovor čelniku tijela, u roku od 5 dana od dana objave odluke o odabiru.
(2) Podnošenje prigovora ne odgađa sklapanje ugovora o javnoj nabavi osim ako se ocjeni da bi nastavak mogao utjecati na zakonitost postupka.

Članak 16.
(1) Prigovor se dostavlja na način utvrđen odlukom  o odabiru.
(2) Prigovor mora sadržavati najmanje:
· podatke o podnositelju prigovora,
· oznaku postupka jednostavne nabave (evidencijski broj nabave ili broj objave u EOJN RH),
· odluku Naručitelja na koje se prigovor odnosi,
· kratko obrazloženje činjenica i navoda na kojima se prigovor temelji.


Članak 17.
(1) Čelnik tijela odlučuje o prigovoru u roku od deset (10) dana od dana njegova zaprimanja i može:
· odbaciti prigovor kao nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupati,
· odbiti prigovor kao neosnovan,
· prihvatiti prigovor i naložiti otklanjanje utvrđene nepravilnosti ili poništiti postupak jednostavne nabave djelomično ili u cijelosti
(2) Odluka o prigovoru dostavlja se podnositelju prigovora putem Modula jednostavne nabave.


VI. PRIJELAZNE I ZAVRŠNE ODREDBE

Članak 18.
Stupanjem na snagu ovog Pravilnika prestaje važiti Pravilnik o provedbi postupaka jednostavne nabave KLASA: 023-01/22-01/01, URBROJ: 2117-19-02-22-1 od 30. prosinca 2022 godine.

Članak 19.
Ovaj Pravilnik stupa na snagu osmog dana od dana objave u »Općinskom glasniku-službenom glasilu Općine Slivno“. 

Ovaj Pravilnik će se objaviti na internetskoj stranici Općine Slivno.



KLASA: 
URBROJ: 
Podgradina, 


